Martina velika zagonetna avantura Uroš Petrović

Uroš Petrović piše knjige za decu i mlade koje pomeraju granice u savremenoj srpskoj literaturi. Počev od zbirki priča – mozgalica i romana u zagonetkama do fantastičnih pripovetki, dela ovog autora jesu originalne pustolovine koje nagrađuju čitaoce. Razmrdavanje vijuga, susret sa čudesnim, neobičnim ali i zastrašujućim, raskošna mašta i osobeni humor u njegovim knjigama, sve više postaju omiljeno štivo i za odrasle. Stvaralaštvo Uroša Petrovića nadaleko je poznato i sa velikim nestrpljenjem se čeka svaka nova knjiga

Pridružite se Marti u velikoj zagonetnoj avanturi koju vam je pripremio Uroš Petrović. Kao i dosad, zagonetanjem, osobenim humorom i fantastičnim pustolovinama autor uči decu da razmišljaju, da budu radoznala, da poštuju i vole prirodu.  
   
„Martina velika zagonetna avantura“ je četvrti deo hit serijala o Marti Smart, započetog knjigom „Misterije Ginkove ulice“. Svaki od delova predstavlja posebnu celinu i uvodi čitaoce u drugačiju vrstu pustolovine.  
   
Ovoga puta ona će vas povesti na let balonom do skrivenog rečnog arhipelaga prepunog misterioznih prepreka i izazova, nepredvidivih likova i skrovitih kapija koje otvaraju samo tačni odgovori na teško dokučive zagonetke.  
  
Na tom putu zelenokosa devojčica će steći opasnu, moćnu suparnicu i u borbi sa njom morati da zaviri unutar sebe i tu otkrije jednu veliku tajnu, koju nikada ranije nije uspevala da prepozna.  
  
Rešenja se mogu čitati samo pomoću ogledala, a neočekivani kraj ove knjige, prvi put u istoriji pisanog slova, nateraće vaš um da donese jednu odluku, nezavisno od onoga šta svesno želite!